विष्णुस्मृतिः/चतुश्चत्वारिंशत्तमोऽध्यायः
अथ पापात्मनां नरकेष्वनुभूतदुःखानां तिर्यग्योनयो भवन्ति  । । ४४.१  । ।

अतिपातकिनां पर्यायेण सर्वाः स्थावरयोनयः  । । ४४.२  । ।

महापातकिनां च क्रिमियोनयः  । । ४४.३  । ।

अनुपातकिनां पक्षियोनयः  । । ४४.४  । ।

उपपातकिनां जलजयोनयः  । । ४४.५  । ।

कृतजातिभ्रंशकराणां जलचरयोनयः  । । ४४.६  । ।

कृतसंकरीकरणकर्मणां मृगयोनयः  । । ४४.७  । ।

कृतापात्रीकरणकर्मणां पशुयोनयः  । । ४४.८  । ।

कृतमलिनीकरणकर्मणां मनुष्येष्वस्पृश्ययोनयः  । । ४४.९  । ।

प्रकीर्णकेषु प्रकीर्णा हिंस्राः क्रव्यादा भवन्ति  । । ४४.१०  । ।

अभोज्यान्नाभक्ष्याशी क्रिमिः  । । ४४.११  । ।

स्तेनः श्येनः  । । ४४.१२  । ।

प्रकृष्टवर्त्मापहारी बिलेशयः  । । ४४.१३  । ।

आखुर्धान्यहारी  । । ४४.१४  । ।

हंसः कांस्यापहारी  । । ४४.१५  । ।

जलहृज्जलाभिप्लवः  । । ४४.१६  । ।

मधु दंशः  । । ४४.१७  । ।

पयः काकः  । । ४४.१८  । ।

रसं श्वा  । । ४४.१९  । ।

घृतं नकुलः  । । ४४.२०  । ।

मांसं गृध्रः  । । ४४.२१  । ।

वसां मद्गुः  । । ४४.२२  । ।

तैलं तैलपायिकः  । । ४४.२३  । ।

लवणं चीविवाक् । । ४४.२४  । ।

दधि बलाका  । । ४४.२५  । ।

कौशेयं हृत्वा भवति तित्तिरिः  । । ४४.२६  । ।

क्षौमं दर्दुरः  । । ४४.२७  । ।

कार्पासतान्तवं क्रौञ्चः  । । ४४.२८  । ।

गोधा गां  । । ४४.२९  । ।

वाल्गुदो गुडं  । । ४४.३०  । ।

छुछुन्दरिर्गन्धान् । । ४४.३१  । ।

पत्रशाकं बर्ही  । । ४४.३२  । ।

कृतान्नं सेधा  । । ४४.३३  । ।

अकृतान्नं शल्यकः  । । ४४.३४  । ।

अग्निं बकः  । । ४४.३५  । ।

गृहकार्युपस्करं  । । ४४.३६  । ।

रक्तवासांसि जीवजीवकः  । । ४४.३७  । ।

गजं कूर्मः  । । ४४.३८  । ।

अश्वं व्याघ्रः  । । ४४.३९  । ।

फलं पुष्पं वा मर्कटः  । । ४४.४०  । ।

ऋक्षः स्त्रियं  । । ४४.४१  । ।

यानं उष्ट्रः  । । ४४.४२  । ।

पशून्गृध्रः  । । ४४.४३  । ।

यद्वा तद्वा परद्रव्यं अपहृत्य बलान्नरः   ।
अवश्यं याति तिर्यक्त्वं जग्ध्वा चैवाहुतं हविः   । । ४४.४४  । ।

स्त्रियोऽप्येतेन कल्पेन हृत्वा दोषं अवाप्नुयुः   ।
एतेषां एव जन्तूनां भार्यात्वं उपयान्ति ताः   । । ४४.४५  । ।